गांगुली को नहीं खरीदने का फैसला मेरा नहीं : शाहरुख  
शाहरुख ने कहा कि भारत के पूर्व कप्तान सौरव गांगुली को नहीं खरीदने का फैसला उनका नहीं बल्कि इस आईपीएल फ्रेंचाइजी के क्रिकेट विशेषज्ञों का है।
कोलकाता नाइट राइडर्स के मालिक शाहरुख खान ने कहा कि भारत के पूर्व कप्तान सौरव गांगुली को नहीं खरीदने का फैसला उनका नहीं बल्कि इस आईपीएल फ्रेंचाइजी के क्रिकेट विशेषज्ञों का है।  नाइट राइडर्स के कप्तान रहे गांगुली को आईपीएल के चौथे सत्र के लिए हुई नीलामी में किसी टीम ने नहीं खरीदा। इस पर कोलकाता में काफी विरोध प्रदर्शन देखा गया। शाहरुख ने अपने प्रशंसकों से इस फैसले के पीछे उनकी मजबूरी समझने के लिए कहा। उन्होंने कहा, ऐसे फैसले काफी भारी मन से लिए जाते हैं। मैं अब क्रिकेट से जुड़े फैसले नहीं लेता क्योंकि पहले साल मैने ऐसा किया था और उसके नतीजे अच्छे नहीं रहे। शाहरूख ने कहा, मैं अपनी टीम और कोलकाता शहर के लिए बहुत दुख महसूस करता हूं। अपने बच्चों के लिए दुख महसूस करता हूं। ऐसे फैसले अब क्रिकेट विशेषज्ञ ही लेते हैं। हमारा मकसद अच्छा प्रदर्शन करना है जो पिछले तीन साल में नहीं हो सका। दादा भी यही चाहते होंगे। उन्होंने कहा, दादा मेरे छोटे भाई की तरह हैं। टीम एक या दो खिलाड़ियों से नहीं बनती है। हमें अपनी हार पर बहुत दुख होता है। हम तब रोये भी थे जब भारत और द. अफ्रीका में जीत नहीं सके।